CELEX: 32022R0199
Language: ro
Date: 2021-12-02 00:00:00
Title: Regulamentul delegat (UE) 2022/199 al Comisiei din 2 decembrie 2021 de modificare a Regulamentului (UE) 2019/1241 al Parlamentului European și al Consiliului în ceea ce privește utilizarea dispozitivelor de excludere în cadrul pescuitului de merluciu norvegian din Marea Nordului

15.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 33/1
               
            
         REGULAMENTUL DELEGAT (UE) 2022/199 AL COMISIEI
         din 2 decembrie 2021
         de modificare a Regulamentului (UE) 2019/1241 al Parlamentului European și al Consiliului în ceea ce privește utilizarea dispozitivelor de excludere în cadrul pescuitului de merluciu norvegian din Marea Nordului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (1), în special articolul 15 alineatul (2),
         întrucât:
         
                     (1)
                  
                  
                     Anexa V la Regulamentul (UE) 2019/1241 prevede măsuri tehnice stabilite la nivel regional pentru Marea Nordului, Skagerrak și Kattegat.
                  
               
                     (2)
                  
                  
                     În cazul în care statele membre care au un interes direct de gestionare într-o zonă de pescuit consideră că măsurile alternative sunt compatibile cu protecția puietului prin utilizarea unor dispozitive de selecție alternative față de cele stabilite la nivel regional și prevăzute în partea B din anexele V-XI la Regulamentul (UE) 2019/1241, Comisia poate adopta astfel de măsuri prin intermediul unor acte delegate, pe baza unei recomandări comune prezentate de statele membre respective.
                  
               
                     (3)
                  
                  
                     În conformitate cu articolul 16 din Regulamentul (UE) 2019/1241, statele membre care au un interes direct de gestionare a activităților de pescuit pot prezenta Comisiei o recomandare comună în vederea adoptării măsurilor tehnice menționate la articolul 15 alineatul (2) din regulamentul respectiv în ceea ce privește caracteristicile de selectivitate ale uneltelor în ceea ce privește dimensiunile și speciile. Statele membre care prezintă o astfel de recomandare trebuie să furnizeze dovezi științifice care să demonstreze că măsurile respective conduc la caracteristici de selectivitate pentru anumite specii sau combinații de specii care sunt cel puțin echivalente cu caracteristicile de selectivitate ale uneltelor prevăzute în partea B din anexele V-X și în partea A din anexa XI la regulamentul respectiv.
                  
               
                     (4)
                  
                  
                     Belgia, Danemarca, Germania, Franța, Țările de Jos și Suedia (denumite în continuare „Grupul de la Scheveningen”) au un interes direct în gestionarea activităților de pescuit din Marea Nordului. După consultarea Consiliului consultativ pentru Marea Nordului, Grupul de la Scheveningen a prezentat Comisiei, la 26 februarie 2020, o recomandare comună în temeiul articolului 15 din Regulamentul (UE) 2019/1241, propunând un act delegat de modificare a părții B din anexa V la regulamentul respectiv pentru a permite utilizarea unui dispozitiv de selectare a speciilor în cadrul pescuitului de merluciu norvegian din Marea Nordului ca alternativă la sita de sortare cu o distanță maximă între bare de 35 mm, astfel cum este definită în partea B din anexa V la regulamentul respectiv, ca măsură de referință pentru respectivul pescuit direcționat.
                  
               
                     (5)
                  
                  
                     Grupul de experți în domeniul pescuitului a fost consultat la 30 septembrie 2021 cu privire la recomandarea comună. Parlamentul European a participat la reuniune în calitate de observator.
                  
               
                     (6)
                  
                  
                     Comitetul științific, tehnic și economic pentru pescuit („CSTEP”) a concluzionat (2) că utilizarea unui dispozitiv de excludere ar duce probabil la reducerea ratelor de capturi accidentale (ca greutate și număr) și la menținerea sau îmbunătățirea modelului de exploatare pentru speciile capturate accidental care cresc la dimensiuni mai mari decât merluciul norvegian (cum ar fi speciile din familia Gadidae) în comparație cu utilizarea sitei de sortare. CSTEP a remarcat că exemplarele cu o lungime mai mică de 15 cm constituie doar o mică parte din totalul capturilor accidentale și a concluzionat că, prin urmare, capturile accidentale în cadrul pescuitului de merluciu norvegian ar fi reduse substanțial cu dispozitivul de excludere în comparație cu utilizarea sitei de sortare.
                  
               
                     (7)
                  
                  
                     Prin urmare, Regulamentul (UE) 2019/1241 trebuie să fie modificat în consecință.
                  
               
                     (8)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicare. Întrucât pescuitul de merluciu norvegian se desfășoară în perioada septembrie-decembrie, prezentul regulament trebuie să se aplice de la 1 septembrie 2021. O astfel de aplicare retroactivă nu aduce atingere principiului securității juridice și protecției așteptărilor legitime,
                  
               ADOPTĂ PREZENTUL REGULAMENT:
         
            Articolul 1
            Anexa V la Regulamentul (UE) 2019/1241 se modifică astfel cum se prevede în anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 septembrie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 198, 25.7.2019, p. 105.
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf
      
      
         
            ANEXĂ
            În anexa V la Regulamentul (UE) 2019/1241, la partea B punctul 1.4, a noua intrare din tabel se modifică după cum urmează:
            
               
                           Dimensiunea ochiului de plasă
                        
                        
                           Zone geografice
                        
                        
                           Condiții
                        
                     
                           „Cel puțin 16 mm
                        
                        
                           Întreaga zonă
                        
                        
                           Pescuit dirijat de specii pelagice mici care nu sunt cuprinse în altă parte a tabelului.
                           Pescuit dirijat de merluciu norvegian. Se montează unul dintre următoarele dispozitive:
                           
                                       1.
                                    
                                    
                                       o sită de sortare cu un spațiu maxim între bare de 35 mm;
                                    
                                 
                                       2.
                                    
                                    
                                       un dispozitiv de excludere (*1), dacă sunt îndeplinite următoarele condiții:
                                       
                                                   (i)
                                                
                                                
                                                   dispozitivul de excludere trebuie să aibă o dimensiune maximă a ochiurilor de plasă de 70 mm și să fie montat cu un panou ridicător din PVC sau din materiale flexibile similare;
                                                
                                             
                                                   (ii)
                                                
                                                
                                                   în cazul în care o pânză este montată în interiorul dispozitivului de excludere în poziție transversală față de conul/tubul dispozitivului respectiv, pânza trebuie să fie confecționată din PVC sau dintr-un material flexibil similar, iar dimensiunea ei trebuie să fie astfel încât să nu acopere mai mult de 75 % din suprafața secțiunii transversale în care este poziționată; și
                                                
                                             
                                                   (iii)
                                                
                                                
                                                   la extremitatea dispozitivului de excludere trebuie să se prevadă un orificiu de ieșire de minimum 50 × 50 cm.
                                                
                                             
                                 Pescuit dirijat de creveți de nisip și creveți Esop. Se montează un traul de separare sau o sită de sortare, în conformitate cu normele stabilite la nivel național sau regional.
                        
                     
            
               (*1)  „Dispozitiv de excludere” înseamnă un dispozitiv cu plasă de formă tronconică care îndeplinește următoarele criterii:
            
                        1.
                     
                     
                        se introduce în fața sacului, astfel încât marginea anterioară sau baza conului să fie fixată de întreaga circumferință a traulului în fața sacului sau a extensiei;
                     
                  
                        2.
                     
                     
                        se îngustează până la vârf, unde este prins la stratul de fund al traulului;
                     
                  
                        3.
                     
                     
                        un orificiu de ieșire este decupat acolo unde vârful dispozitivul de excludere se întâlnește cu sacul traulului;
                     
                  
                        4.
                     
                     
                        el permite trecerea merluciului norvegian prin el și reținerea lui în sacul traulului, eliberând totodată capturile accidentale de pește prin ghidarea lor către orificiul de ieșire.”